-----------------------------------------------------------------------
  9. การควบคุมภายใน

  -----------------------------------------------------------------------

คณะกรรมการบริษัท ตระหนักถึงหน้าที่และความรับผิดชอบในฐานะกรรมการของบริษัทจดทะเบียน
ในการกำกับดูแลให้รายงานทางการเงินของบริษัท
ที่จัดทำขึ้นมีข้อมูลทางบัญชีที่ถูกต้องครบถ้วนในสาระสำคัญ โปร่งใส
เปิดเผยอย่างเพียงพอที่จะดำรงรักษาไว้ซึ่งทรัพย์สินของบริษัท
ป้องกันการทุจริตและการดำเนินการที่ผิดปกติ
รายการที่เกี่ยวโยงกันซึ่งอาจทำให้กิดความขัดแย้งทางผลประโยชน์ซึ่งเป็นรายการทางการค้าอันเป็นธุรกิจปกติทั่วไป
รวมทั้งได้ถือปฏิบัติตามมาตรฐานการบัญชีที่รับรองโดยทั่วไป
ใช้นโยบายบัญชีที่เหมาะสมและถือปฏิบัติโดยสม่ำเสมอ ตลอดจนมีการพิจารณาถึงความสมเหตุสมผล
ประโยชน์สูงสุด การปฏิบัติตามกฎหมายและกฎเกณฑ์ที่เกี่ยวข้อง
ความรอบคอบระมัดระวังในการจัดทำงบการเงินและงบการเงินรวมของบริษัท
รวมถึงข้อมูลสารสนเทศทางการเงินที่ปรากฏในรายงานประจำปีของบริษัท

ดังนั้น เพื่อให้ผู้มีส่วนได้เสียเกิดความเชื่อมั่นต่อรายงานทางการเงินของบริษัท
คณะกรรมการบริษัทจึงได้แต่งตั้งคณะกรรมการตรวจสอบ ประกอบด้วยกรรมการอิสระ จำนวน 3 คน
ผู้ซึ่งมีคุณสมบัติครบถ้วนตามข้อกำหนดและแนวทางปฏิบัติที่ดีของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ ทำหน้าที่สอบทานให้บริษัท
มีการรายงานทางการเงิน และการดำเนินงานอย่างถูกต้องเพียงพอ
มีการเปิดเผยข้อมูลรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความโปร่งใสถูกต้องและครบถ้วน
รวมทั้งให้มีความเพียงพอของระบบบริหารความเสี่ยง การควบคุมภายใน การตรวจสอบภายใน
และการกำกับดูแลของบริษัทที่เหมาะสมและมีประสิทธิผล ตลอดจนมีความครบถ้วนเพียงพอ
และเหมาะสมของกระบวนการติดตามการปฏิบัติตามกฎหมาย ระเบียบ ข้อบังคับ นโยบายต่างๆ
ที่เกี่ยวข้องและข้อกำหนดของตลาดหลักทรัพย์แห่งประเทศไทย
และประกาศของสำนักงานคณะกรรมการกำกับหลักทรัพย์และตลาดหลักทรัพย์

ในการประชุมคณะกรรมการบริษัท ครั้งที่ 2/2554 เมื่อวันที่ 18 มีนาคม 2554
โดยมีกรรมการตรวจสอบจำนวน 3 คน เข้าร่วมประชุมด้วย
คณะกรรมการบริษัทได้ร่วมกันพิจารณาและประเมินความเพียงพอของระบบควบคุมภายใน
ตามแบบประเมินความเพียงพอของระบบควบคุมภายในของคณะกรรมการ ก.ล.ต.
โดยการสอบถามข้อมูลจากฝ่ายบริหารในด้านต่างๆ 5 ส่วน คือ 1) องค์กรและสภาพแวดล้อม 2)
การบริหารความเสี่ยง 3) การควบคุมการปฏิบัติงานของฝ่ายบริหาร 4)
ระบบสารสนเทศและการสื่อสารข้อมูล และ 5) ระบบการติดตาม ภายหลังการประเมิน
คณะกรรมการบริษัทมีความเห็นว่า ระบบควบคุมภายในของบริษัท มีความเพียงพอและเหมาะสม
มีกระบวนการติดตามและควบคุมดูแลการดำเนินงานของบริษัทที่สามารถป้องกันไม่ให้ผู้บริหารนำทรัยพ์สินของบริษัทไปใช้โดยมิชอบหรือโดยไม่มีอำนาจ
โดยเฉพาะอย่างยิ่งระบบควบคุมภายในเรื่องการทําธุรกรรมกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าวอย่างเพียงพอแล้ว นอกจากนี้
บริษัทยังมีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร

บริษัทได้ว่าจ้างสำนักงานปีติเสวี
ทำหน้าที่ตรวจสอบและประเมินความเพียงพอของระบบการควบคุมภายในของระบบงานต่างๆ
เพื่อให้เกิดความมั่นใจว่าการปฏิบัติงานหลักในแต่ละระบบงาน
ได้ดำเนินตามแนวทางที่เหมาะสมและมีประสิทธิภาพ
รวมถึงการตรวจสอบการปฏิบัติตามกฏหมายและข้อกำหนดที่เกี่ยวข้องกับบริษัท
และเพื่อความเป็นอิสระผู้ตรวจสอบภายในได้นำเสนอรายงานผลการตรวจสอบโดยตรงต่อคณะกรรมการตรวจสอบเพื่อใช้ประโยชน์ในการกำกับดูแลกิจการ

รายงานการตรวจสอบภายในจากสำนักงานปีติเสวีในเดือนพฤศจิกายน 2553
ได้ประเมินความเพียงพอของระบบซื้อเชื่อ-จ่ายชำระหนี้ และระบบสินทรัพย์ถาวร
โดยผู้ตรวจสอบภายในได้สรุปข้อสังเกต ข้อเสนอแนะ
ในส่วนที่ต้องปรับปรุงหรือดำเนินการแก้ไขในเรื่องความสมบูรณ์ของเอกสารดังนี้

  1. ควรมีการประทับตรา”จ่ายแล้ว” บนใบสำคัญจ่ายและเอกสารประกอบการจ่ายเงิน

  2. ควรแนบเอกสารต้นฉบับใบสรุปเบิกค่าใช้จ่ายและใบเสร็จรับเงินในใบสำคัญจ่าย
  แทนการไปแนบที่ใบสำคัญการตั้งหนี้ ซึ่งฝ่ายบริหารและฝ่ายปฏิบัติการก็มีการติดตาม ปรับปรุง
  และดำเนินการแก้ไขตามข้อเสนอแนะเป็นที่เรียบร้อยแล้ว

จากการตรวจสอบงบการเงินสำหรับปีสิ้นสุดวันที่ 31 ธันวาคม 2553
ผู้สอบบัญชีเห็นว่าบริษัทไม่มีจุดอ่อนของระบบการควบคุมภายในที่มีสาระสำคัญ
และข้อสังเกตุเกี่ยวกับระบบการดำเนินงานและการบริหารงาน
จึงไม่มีการออกรายงานข้อสังเกตในการตรวจสอบบัญชีปี 2553 (Management Letter)
ให้แก่บริษัท
ซึ่งได้รายงานให้คณะกรรมการตรวจสอบรับทราบแล้วในการประชุมคณะกรรมการตรวจสอบครั้งที่
1/2554 เมื่อวันที่ 21 กุมภาพันธ์ 2554